ΓΡΑΠΤΗ ΕΡΩΤΗΣΗ E-1845/97 υποβολή: Daniela Raschhofer (NI) προς την Επιτροπή (30 Μαΐου 1997)

Θέμα: Μέτρα λιτότητας της Επιτροπής

Έχουν μειωθεί οι συνεισφορές των κρατών μελών λόγω των μέτρων λιτότητας της Επιτροπής;

Συνεχίζεται η μικρή αύξηση του προϋπολογισμού για τον γεωργικό προϋπολογισμό περαιτέρω εισοδηματικές απώλειες για τους γεωργούς της Αυστρίας;

Υπάρχουν σχετικές προβλέψεις ή μελέτες;

Εάν τούτο συμβαίνει σε ποιά συμπεράσματα καταλήγουν;

Ποιοί τομείς εσωτερικής πολιτικής θα πρέπει να αρκεστούν κατά το 1998 σε λιγότερους χρηματοδοτικούς πόρους;

1. Βάσει ποιών κριτηρίων επιλέγονται οι τομείς που θίγονται από τις περικοπές αυτές;

2. Για ποιό λόγο έχει δοθεί προτεραιότητα στα προγράμματα PHARE, MEDA, Αλιεία και Ανθρωπιστική Βοήθεια έναντι άλλων σχεδίων;

3. Σε τι συνίσταται η οικονομική αντιστάθμιση στον τομέα των σιτηρών που επιβεβαίωσε ο Επίτροπος Fischler;

4. Πως δικαιολογούνται οι περικοπές στις πριμοδοτήσεις των σιτηρών;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1845/97 και E-1933/97 (15 Ιουλίου 1997)

Η δημοσιονομική αρχή αποφάσισε το 1996 να διατηρήσει τις πιστώσεις του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα Εγγυήσεων για το 1997 στο ίδιο επίπεδο με το 1996, αναλαμβάνοντας να εγκρίνει, κατά την διάρκεια της εκτέλεσης του προϋπολογισμού, ένα διορθωτικό και συμπληρωματικό προϋπολογισμό σε περίπτωση που θα υπήρχε κίνδυνος υπέρβασης των διαθεσίμων πιστώσεων του προϋπολογισμού κατά τη διάρκεια του έτους.

Πρέπει να τονιστεί ότι οι πιστώσεις του ΕΓΤΠΕ, Τμήμα εγγυήσεων, είναι προβλεπόμενες πιστώσεις που βασίζονται σε οικονομικές προβλέψεις οι οποίες πραγματοποιούνται έως 18 μήνες πριν από την εκτέλεση των αντίστοιχων δαπανών. Κατά την παρακολούθηση των γεωργικών δαπανών για το οικονομικό έτος 1997 (σύστημα έγκαιρης προειδοποίησης) διαπιστώνεται ήδη από τον μήνα Ιούνιο ανεπαρκής απορρόφηση της τάξης των 1.300 εκατ. ECU σε σχέση με τις πιστώσεις του προϋπολογισμού 1997, αποδεικνύονται επομένως ότι δεν υφίσταται κίνδυνος υπέρβασης των αρχικών πιστώσεων. Η εν λόγω ανεπαρκής απορρόφηση προέρχεται ιδίως από την ικανοποιητική κατάσταση ορισμένων αγορών (σιτηρά, ζάχαρη, βόειο κρέας), από τη μείωση των δαπανών στον τομέα του βοείου κρέατος και από την είσπραξη της γαλακτοκομικής συμπληρωματικής εισφοράς από τους παραγωγούς των οποίων η παραγωγή υπερέβη την χορηγηθείσα ποσόστωση.

Οι παραγωγοί του τομέα της γεωργίας δεν υπέστησαν επομένως απώλεια εισοδημάτων λόγω της μείωσης των πιστώσεων κατά 1.000 εκατ. ECU από την δημοσιονομική αρχή.

Αντιθέτως, η ίδια μείωση των πιστώσεων επιτρέπει να μειωθεί η προσφυγή στους ίδιους πόρους για ισοδύναμο ποσό και συμβάλει κατ' αυτό τον τρόπο στην υλοποίηση του στόχου περιορισμού του δημοσιονομικού ελλείμματος κατά 3% στα κράτη μέλη το 1997, διότι αυτά δεν χρειάζεται να συγκεντρώσουν χωρίς λόγο δημοσιονομικούς πόρους 1.000 εκατ. ECU το 1997.

Για το οικονομικό έτος 1998, η Επιτροπή υπέβαλε στην δημοσιονομική αρχή ένα προσχέδιο προϋπολογισμού το οποίο, όσον αφορά το τμήμα εγγυήσεων του ΕΓΤΠΕ, τηρεί το στόχο αύξησης κατά 0,50% σε σχέση με τις πιστώσεις του προϋπολογισμού 1997, καλύπτοντας, όπως και στο παρελθόν, το σύνολο των δημοσιονομικών αναγκών του γεωργικού τομέα.

Η Επιτροπή υπέβαλε στο Συμβούλιο, στην πρότασή της σχετικά με τον καθορισμό των τιμών των γεωργικών προϊόντων για την περίοδο 1997/1998, πρόταση μείωσης των αντισταθμιστικών πληρωμών στον τομέα των αροτραίων καλλιεργειών από την περίοδο 1997/1998, που αντιπροσωπεύει κατά μέσο όρο πτώση κατά 6% και μείωση συνολικού ύψους 1.353 εκατ. ECU.

Η εν λόγω πρόταση, η οποία ελήφθη υπόψη στο προσχέδιο του προϋπολογισμού και η οποία ήδη υποβλήθηκε στο Συμβούλιο και στο Κοινοβούλιο τον Ιούλιο του 1996 πριν να συμπεριληφθεί στο πακέτο τιμών, υποβλήθηκε για να χρηματοδοτηθούν οι πρόσφατες δαπάνες στον τομέα του βοείου κρέατος μετά την κρίση της σπογγώδους εγκεφαλοπάδειας των βοοειδών, εντός του δύσκολου δημοσιονομικού πλαισίου που προβλέφθηκε για το 1998.

Αλλά η πρόταση αφορά επίσης και το γενικότερο υγειονομικό πλαίσιο του τομέα. Πράγματι, η Επιτροπή υπενθυμίζει ότι οι αντισταθμιστικές πληρωμές αποφασίστηκαν το 1992 για να αντισταθμιστεί η μείωση των τιμών των σιτηρών σε περίπτωση που θα ακολουθούσαν την προγραμματισμένη πτώση των θεσμικών τιμών. Η μείωση όμως ήταν μόνο μερική διότι ο τομέας των σιτηρών παρουσίασε, κατά τις τελευταίες περιόδους εμπορίας, κατάσταση υψηλών τιμών, τόσο στην παγκόσμια αγορά όσο και στην εσωτερική αγορά με αποτέλεσμα να αποζημιωθούν οι παραγωγοί για πτώση των τιμών η οποία έλαβε χώρα μόνο μερικώς.

Η Επιτροπή επισημαίνει την πρόθεσή της, που εκφράστηκε στο πρόγραμμά της για το 1997, να υποβάλει μετά τα συμπεράσματα της διακυβερνητικής συνδιάσκεψης, ανακοίνωση για το δημοσιονομικό πλαίσιο της Κοινότητας από το έτος 2000, που θα συνοδεύεται «από εκτεταμένο προβληματισμό για το μέλλον των κοινοτικών πολιτικών και ποιο συγκεκριμένα για την κοινή γεωργική πολιτική και τις διαρθρωτικές πολιτικές».

Για το σκοπό αυτό, η Επιτροπή δημοσίευσε στις 22 Απριλίου 1997, ένα έγγραφο εργασίας για τις μακροπρόθεσμες προοπτικές των αγορών των σιτηρών, του γάλακτος και του βοείου κρέατος.

Πρέπει να επισημανθεί ότι η προτεινόμενη μείωση κατά κανένα τρόπο δεν προαναγγέλλει ενδεχόμενη μεταρρύθμιση του τομέα των αροτραίων καλλιεργειών και στόχος της είναι να διορθώσει την έκδηλη τάση υπερβολικής αντιστάθμισης του εν λόγω τομέα. Όσον αφορά τα προγράμματα PHARE και MEDA, η δημοσιονομική αρχή τήρησε τις δεσμεύσεις που ανέλαβε έναντι των ενδιαφερομένων χωρών κατά το ευρωπαϊκό Συμβούλιο στις Κάνες, τον Ιούνιο του 1995.